Gasherbrum IGasherbrum I Pakistanissa

|  |  |
| --- | --- |
| Sijainti | 
Kašgarin prefektuuriPakistan ja Kiina |
| Vuoristo | 
Karakorum |
| Korkeus merenpinnasta | 
8 080 m |
| Prominenssi | 
2 155 mView and modify data on Wikidata  |

Kartta

|  |  |
| --- | --- |
| Koordinaatit | 
35° 43′ 28″ P, 76° 41′ 47″ IView and modify data on Wikidata  |

muokkaa - muokkaa wikitekstiä - muokkaa WikidataaTietolaatikon dokumentaatioNäytä Wikidatasta tulevat arvot

**Gasherbrum I** (urduksi ‏گاشر برم-1‎, *Gāšer Brum-1*; yksink.: 加舒尔布鲁木I峰; perint.: 加舒爾布魯木I峰; pinyin: *Jiāshūěrbùlǔmù yī fēng*; myös **Hidden Peak** tai **K5**) on maailman 11. ja Pakistanin 3. korkein vuori, joka kuuluu Gasherbrumin massiiviin. Sen huippu kohoaa 8 080 metriä merenpinnan yläpuolelle. Vuori sijaitsee Karakorumin vuoristossa Gilgit-Baltistanin alueella Kiinan–Pakistanin rajalla.

Etymologia
----------

Vuonna 1856 brittiläinen Thomas George Montgomerie mittasi vuoren osana suurta trigonometrista mittausprojektia. Tähän Karakorumin vuoriston osaan ei ole suoraa näköyhteyttä ihmisen pysyvästi asuttamilta alueilta, joten alueen vuorilla ei ollut paikallisia nimiä. Montgomerie nimesi osan vuorista numeroimalla, ja Gasherbrum I sai nimen "K5", eli Karakorumin viides vuori.

Vuoren nykyisin käytetty nimi "Gasherbrum" tulee baltinkielisistä sanoista *rgasha* ("kaunis") ja *brum* ("vuori"). Vuoresta käytetään joskus englanninkielistä nimeä "Hidden Peak", jonka antoi brittiläinen tutkimusmatkailija Martin Conway. Nimi viittaa vuoren äärimmäisen eristyneisyyteen.

Maantiede
---------

Gasherbrum I sijaitsee Karakorumin vuoristossa Pakistanin Gilgit–Baltistanin ja Kiinan Xinjiangin alueiden rajalla osana Gasherbrumin massiivia. Massiiviin kuuluu seitsemän Gasherbrum -nimistä huippua, joista Gasherbrum I on korkein. Muut ovat Gasherbrum II (8 035 metriä), Gasherbrum III (7 952 metriä), Gasherbrum IV (7 925 metriä), Gasherbrum V (7 113 metriä), Gasherbrum VI (6 976 metriä) ja Gasherbrum VII (6 980 metriä). Vuoret reunustavat Gasherbrumin jäätikköä, joka yhtyy 63 kilometrin pituiseen Baltoron jäätikkövirtaan. Gasherbrumin massiivilta alkunsa saavat jäävirrat ruokkivat lopulta Indus-jokea. Gasherbrum I on Karakorumin toiseksi korkein vuori K2:n (8 611 metriä) jälkeen.

Gasherbrum I sijaitsee erittäin lähellä Siachenin jäätikköä, jonka hallinnasta Intia ja Pakistan kiistelevät. Pakistanin joukot miehittävät aluetta vuoteen 1984 saakka, jonka jälkeen Intia on hallinnut aluetta. Alueella on ollut tulitaisteluja, joiden vuoksi alkuperäinen kiipeilyreitti Gasherbrum I:n huipulle on ajoittain ollut suljettu.

Geologia
--------

Karakorumin vuoristo ja Gasherbrum I ovat syntyneet tektonisissa liikkeissä Intian mannerlaatan törmätessä ja työntyessä Euraasian mannerlaatan alle. Vuorten alla kulkee Karakorumin siirtymä, jonka yläpuolelle työntynyt ja poimuttunut kiviaines muodostaa maailman toiseksi korkeimman vuoristoalueen. Alueelle ovat tyypillisiä korkeiden vuorenhuippujen lisäksi erittäin syvät joki- ja jäätikkörotkot. Mannerlaattojen liike ja vuoristojen kohoaminen jatkuu edelleen ja Karakorum on seismisesti aktiivista aluetta. Gasherbrumin massiivin huiput koostuvat paleotsooiselta ja mesotsooiselta kaudelta peräisin olevilta sedimenttikivilajeista, kuten kalkkikivestä ja mustasta liuskekivestä.

Vuorikiipeilyn historiaa
------------------------

Gasherbrum I on yksi harvimmin kiipeillyistä yli 8 000 metriä korkeista vuorista maailmassa. Vuoteen 2012 mennessä Gasherum I:n huipulle oli kiivetty 334 kertaa, ja 29 kiipeilijää oli kuollut yrityksessä. Kuolleiden osuus huipulle päässeistä oli 9%.

Gasherbrum I:lle kiipesivät ensimmäisinä 5.7.1958 amerikkalaiseen retkikuntaan kuuluneet Pete Schoening ja Andy Kauffman. Gasherbrum I on ensimmäinen yli 8 000 metriä korkeista vuorista, joka kiivettiin kevyesti alppityyliin. Reinhold Messner ja Peter Habeler kiipesivät vuoren juurelta sen huipulle ilman ennakkoon järjestettyjä reittejä tai leirejä elokuussa 1975. He eivät käyttäneet myöskään lisähappea tai esimerkiksi köysiä ja kantoivat itse kaikki omat varusteensa.

Suomalaisista vuorikiipeiljöistä Gasherbrum I:lle on kiivennyt Veikka Gustafsson ilman lisähappea vuonna 2008.

Katso myös
----------

* Luettelo maailman korkeimmista vuorista

Lähteet
-------

1. ↑  Gasherbrum I - Peakbagger.com *www.peakbagger.com*. Viitattu 21.7.2021.
2. ↑  Searle, M. P.: *Colliding continents : a geological exploration of the Himalaya, Karakoram, and Tibet*, s. 63–64. Oxford: Oxford University Press, 2013. 824655726. ISBN 978-0-19-965300-3.
3. 1 2 3 4  Gasherbrum I : Climbing, Hiking & Mountaineering : SummitPost *www.summitpost.org*. Viitattu 21.7.2021.
4. ↑  Gasherbrum II - Peakbagger.com *www.peakbagger.com*. Viitattu 21.7.2021.
5. ↑  Gasherbrum III - Peakbagger.com *www.peakbagger.com*. Viitattu 21.7.2021.
6. ↑  Gasherbrum IV - Peakbagger.com *www.peakbagger.com*. Viitattu 21.7.2021.
7. ↑  Gasherbrum V - Peakbagger.com *www.peakbagger.com*. Viitattu 21.7.2021.
8. ↑  Gasherbrum VI - Peakbagger.com *www.peakbagger.com*. Viitattu 21.7.2021.
9. ↑  Gasherbrum VII - Peakbagger.com *www.peakbagger.com*. Viitattu 21.7.2021.
10. ↑  Searle, M. P.: *Colliding continents : a geological exploration of the Himalaya, Karakoram, and Tibet*, s. 68, 91–92. Oxford: Oxford University Press, 2013. 824655726. ISBN 978-0-19-965300-3.
11. 1 2  Sale, Richard: *The challenge of K2 : a history of the savage mountain*, s. 12–17. Barnsley: Pen & Sword, 2011. ISBN 978-1-84884-213-7.
12. ↑  Searle, M. P.: *Colliding continents : a geological exploration of the Himalaya, Karakoram, and Tibet*, s. 151. Oxford: Oxford University Press, 2013. 824655726. ISBN 978-0-19-965300-3.
13. ↑  The Eight-Thousanders *www.earthobservatory.nasa.gov*.  17.12.2013. Viitattu 21.7.2021. (englanniksi)
14. ↑  Suomalaiset 8000m kiipeilijät *Suomen Alppikerho*. Viitattu 21.7.2021. (englanniksi)